CELEX: 62016TN0323
Language: el
Date: 2016-06-24 00:00:00
Title: Υπόθεση T-323/16: Προσφυγή της 24ης Ιουνίου 2016 — Banco Cooperativo Español κατά ΕΣΕ

16.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 296/30
            
         Προσφυγή της 24ης Ιουνίου 2016 — Banco Cooperativo Español κατά ΕΣΕ
   (Υπόθεση T-323/16)
   (2016/C 296/39)
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Banco Cooperativo Español, SA (Μαδρίτη, Ισπανία) (εκπρόσωπος: D. Sarmiento Ramirez-Escudero, δικηγόρος)
   
      Καθού: Ενιαίο Συμβούλιο Εξυγίανσης
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να κρίνει ανεφάρμοστο το άρθρο 5, παράγραφος 1, του κατ’ εξουσιοδότηση κανονισμού 2015/63, και
            
         
               —
            
            
               να ακυρώσει την απόφαση του Ενιαίου Συμβουλίου Εξυγίανσης, περί εκκαθαρίσεως της εκ των προτέρων εισφοράς της Banco Cooperativo Español για τη λογιστική χρήση του έτους 2016.
            
         
      Λόγοι και κύρια επιχειρήματα
   
   Με την παρούσα προσφυγή η προσφεύγουσα βάλλει κατά της αποφάσεως περί [υπολογισμού] της εκ των προτέρων εισφοράς της στο Ενιαίο Ταμείο Εξυγίανσης όσον αφορά τη λογιστική χρήση του έτους 2016, όπως εγκρίθηκε από το Ενιαίο Συμβούλιο Εξυγίανσης και κοινοποιήθηκε μέσω της ισπανικής εκτελεστικής αρχής εξυγιάνσεως (FROB) στις 26 Απριλίου 2016, κατά τα οριζόμενα στο άρθρο 6 του εκτελεστικού κανονισμού (ΕΕ) 2015/81 του Συμβουλίου, της 19ης Δεκεμβρίου 2014, περί ενιαίων όρων εφαρμογής του κανονισμού (ΕΕ) 806/2014 του Ευρωπαϊκού Κοινοβουλίου και του Συμβουλίου όσον αφορά τις εκ των προτέρων εισφορές στο Ενιαίο Ταμείο Εξυγίανσης (ΕΕ L 15 της 22.1.2015, σ. 1).
   Προς στήριξη της προσφυγής της, η προσφεύγουσα προβάλλει δύο λόγους.
   
               1.
            
            
               Ο πρώτος λόγος αντλείται από την ένσταση ελλείψεως νομιμότητας σύμφωνα με το άρθρο 277 ΣΛΕΕ με σκοπό το Γενικό Δικαστήριο να κρίνει ανεφάρμοστο το άρθρο 5, παράγραφος 1, του κατ’ εξουσιοδότηση κανονισμού (ΕΕ) 2015/63 της Επιτροπής, της 21ης Οκτωβρίου 2014, για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου, όσον αφορά τις εκ των προτέρων συνεισφορές σε χρηματοδοτικές ρυθμίσεις εξυγίανσης (ΕΕ 2015, L 11, σ. 44). Η προσφεύγουσα ισχυρίζεται συναφώς ότι το εν λόγω άρθρο του κατ’ εξουσιοδότηση κανονισμού:
               
                           —
                        
                        
                           αντίκειται στο άρθρο 103, παράγραφος 7, της οδηγίας 2014/59, καθόσον θεσπίζει σύστημα υπολογισμού σύμφωνα με το οποίο οντότητα με μέτριο προφίλ κινδύνου επιβαρύνεται με την καταβολή εκ των προτέρων συνεισφοράς η οποία αρμόζει σε οντότητα με προφίλ πολύ υψηλού κινδύνου·
                        
                     
                           —
                        
                        
                           αντίκειται στο άρθρο 16 του Χάρτη Θεμελιωδών Δικαιωμάτων της Ευρωπαϊκής Ένωσης, καθόσον περιορίζει αδικαιολόγητα το θεμελιώδες δικαίωμα της επιχειρηματικής ελευθερίας της προσφεύγουσας·
                        
                     
                           —
                        
                        
                           παραβιάζει την αρχή της αναλογικότητας, καθόσον δεν έλαβε υπόψη το γεγονός ότι ορισμένες υποχρεώσεις της προσφεύγουσας υπολογίστηκαν διπλά, με αποτέλεσμα να εισάγεται μη αναγκαίος, δυσανάλογος και προδήλως αδικαιολόγητος περιορισμός.
                        
                     
         
               2.
            
            
               Ο δεύτερος λόγος αντλείται από παράβαση του άρθρου 103, παράγραφος 2, της οδηγίας 2014/59 και του άρθρου 70 του κανονισμού 806/2014, όπως αυτά ερμηνεύονται υπό το πρίσμα του άρθρου 16 του Χάρτη και της αρχής της αναλογικότητας.
            
         Η προσφεύγουσα διατείνεται συναφώς ότι οι λόγοι τους οποίους προβάλλει περί της αδυναμίας εφαρμογής του άρθρου 5, παράγραφος 1, του κατ’ εξουσιοδότηση κανονισμού, επιβεβαιώνουν με σαφήνεια την ανάγκη προσαρμογής του προφίλ κινδύνου της προσφεύγουσας με βάση την λειτουργική ιδιαιτερότητα του δικτύου συνεργασίας του οποίου ηγείται, όπως απαιτούν τα ως άνω αναφερόμενα άρθρα. Ως εκ τούτου, πρέπει να κριθεί ότι η προσβαλλόμενη απόφαση αντίκειται στο άρθρο 103, παράγραφος 2, εδάφιο 2, της οδηγίας 2014/59, και στο άρθρο 70 του κανονισμού 806/2014, όσον αφορά τις εκ των προτέρων συνεισφορές, το οποίο παραπέμπει στην οδηγία 2014/59 και τις εκτελεστικές πράξεις που εκδίδονται στο πλαίσιο αυτής, καθόσον το περιεχόμενο της προσβαλλόμενης αποφάσεως προκύπτει από την αυστηρή και κατά γράμμα εφαρμογή διατάξεως στην οποία δεν λαμβάνεται υπόψη το εν λόγω προφίλ κινδύνου της προσφεύγουσας.